“แบงก์ชาติแคนาดา” อัดยาแรงสกัด “เงินเฟ้อ” ขึ้นดอกเบี้ย 1% สูงสุดรอบ 24 ปี
“แบงก์ชาติแคนาดา” ขึ้นอัตราดอกเบี้ยนโยบาย 1% สูงสุดรอบ 24 ปี สู่ระดับ 2.5% เพื่อคุมเงินเฟ้อ พร้อมส่งสัญญาณปรับขึ้นอีกหลังเงินเฟ้อพุ่งแรง
“แบงก์ชาติแคนาดา” ขึ้นอัตราดอกเบี้ยนโยบาย 1% สูงสุดรอบ 24 ปี สู่ระดับ 2.5% เพื่อคุมเงินเฟ้อ พร้อมส่งสัญญาณปรับขึ้นอีกหลังเงินเฟ้อพุ่งแรง
14 ก.ค. 2565

ผู้สื่อข่าวรายงานว่า ธนาคารกลางแคนาดาประกาศขึ้นอัตราดอกเบี้ยนโยบาย 1% สู่ระดับ 2.5% ในการประชุมเมื่อวันพุธ (13 ก.ค.65) โดยมีเป้าหมายที่จะควบคุมเงินเฟ้อ พร้อมกับเตือนว่า ธนาคารกลางอาจจะปรับขึ้นอัตราดอกเบี้ยอีกในวันข้างหน้า
ทั้งนี้ ธนาคารกลางแคนาดาปรับขึ้นอัตราดอกเบี้ยครั้งใหญ่ที่สุดนับตั้งแต่ปี 41 และอัตราดอกเบี้ยที่ระดับ 2.5% ถือเป็นระดับสูงสุดนับตั้งแต่ปี 51
โดยแถลงการณ์ของธนาคารกลางแคนาดาระบุว่า อัตราเงินเฟ้อภายในประเทศกำลังเพิ่มขึ้น และมีแนวโน้มที่จะเคลื่อนไหวในระดับสูงเป็นเวลานานกว่าที่คาดการณ์ไว้ก่อนหน้านี้ โดยคาดว่าอัตราเงินเฟ้อจะยังคงอยู่ที่ระดับ 8% ในอีกไม่กี่เดือนข้างหน้า อันเนื่องมาจากผลกระทบของสงครามในยูเครน, ภาวะชะงักของห่วงโซ่อุปทาน และอุปสงค์ที่สูงเกินไปในแคนาดา
สำหรับดัชนีราคาผู้บริโภค (CPI) ของแคนาดาพุ่งขึ้น 7.7% ในเดือนพ.ค. ซึ่งเป็นระดับสูงสุดในรอบเกือบ 40 ปี โดยดัชนี CPI เป็นมาตรวัดเงินเฟ้อจากการใช้จ่ายของผู้บริโภค